แนวโน้มหุ้นเช้าแกว่งแคบตามภูมิภาค
นักวิเคราะห์ฯคาดตลาดหุ้นไทยเช้านี้แกว่งแคบ แนวเดียวกับตลาดภูมิภาค-เก็งหุ้นที่มีแนวโน้มผลประกอบการดี
29 ต.ค. 2553

นักวิเคราะห์ฯคาดตลาดหุ้นไทยเช้านี้แกว่งแคบ แนวเดียวกับตลาดภูมิภาค-เก็งหุ้นที่มีแนวโน้มผลประกอบการดี
นายเตชธร ลาภอุดมสุข ผู้อำนวยการฝ่ายวิเคราะห์และบริหารผลิตภัณฑ์ตราสารอนุพันธ์ บล.เอเชียพลัส กล่าวว่า ตลาดหุ้นไทยเช้านี้แกว่งตัวในกรอบแคบ ในทิศทางเดียวกับตลาดภูมิภาคที่วันนี้แกว่งตัวในแดนบวก-ลบสลับกันไปเล็กน้อย โดยจะต้องระมัดระวังแรงขายต่อจากเมื่อวานนี้ ซึ่งอาจจะทำให้ตลาดฯวันนี้แกว่งตัวในแดนลบมากกว่าแดนบวกได้
ปัจจัยต่างประเทศขณะนี้นักลงทุนกำลังรอดูมาตรการกระตุ้นเศรษฐกิจของธนาคารกลางสหรัฐฯ(เฟด)ซึ่งถ้ามีการประกาศใช้จริงก็คงจะทำให้เงินดอลลาร์อ่อนค่าลงไปอีก และราคาสินค้าโภคภัณฑ์ปรับตัวสูงขึ้น
ส่วนปัจจัยในประเทศขณะนี้เป็นเรื่องของเหตุการณ์น้ำท่วมและการตัดสินคดียุบพรรคประชาธิปัตย์ ที่มองว่าจะส่งผลกระทบต่อความเชื่อมั่นของนักลงทุนในระยะยาว 
อย่างไรก็ดี แนะนำให้เล่นเก็งกำไรหุ้นขนาดกลางและเล็กที่มีแนวโน้มผลประกอบการน่าจะออกมาดี รวมถึงกลุ่มค้าปลีกที่น่าจะได้รับผลประโยชน์จากเหตุการณ์น้ำท่วม เช่น BJC, CPALL
พร้อมให้แนวรับ 980-975 จุด แนวต้าน 990-995 จุด